Post salutacionem. Ersamen leven heren, sunderlinx guden vrunde. Wie entfengen in kort vorleden juwer ersamheide breff, de gescreven was ame sondage, alze men in der hilligen kerken singet Vocem jocunditatis, den wii wol vornomen hebben, darvan wii ok avescriff[t] vortan gesant hebben den heren van Darbte, umme de vort den heren van Riige te benalende, in welkeme breve gii scriven, dat gii dar mit jw strengeliken hebben geboden juwen borgeren unde kopluden, dat nemant Naugarden, ere gebede, de Nu, de Narwe noch yenighe andere havene off wege to watere edder to lande mit eren guderen en solen vorsoken bii vorlust der ere unde der gudere etc. Ersamen leven heren, guden vrunde. Hir bidde wii juwe ersamheide up to wetende, dat wii juwen vorscreven breff unsen borgeren unde kopluden hebben laten lesen unde en strengeliken geboden, dat bot vorbenomet to holdende bii den penen in demesulven breve benomet. Unde wente, leven heren, Wiborch in juweme breve nicht en was utgedrucket, so duchte uns nutte int vorbeterent van juwen ersamheiden, nademe hir vele gudere werden utgeschepet tho Wiborch wart, beyde heymelik unde opembare, so lete wii Wiborch dar mede in benomen unde noch en artikell aldus ludende: Ok en scal nemant in de hanse behorende yemande gud vorkopen, de buten der hense is, uppe de Russen to vorende, bii der vorscreven pene. Worumme, ersamen leven heren unde vrunde, begeren wii fruntliken, jw wol to donde unde ditsulve an de heren vamme Stralessunde, Gripeswolde, Dantziik unde an alle stede, dar des van noden is, to vorscrivende unde to vorwarnende, dat dat bod werde strengeliken geholden, unde off dar jenich Russe gudere, werk, was, unbesegelt of in tunnen geslagen, in de stede gebrocht worden, de sint deme bode gekofft zin, dat darmede alumme na der stede ordinancie werde gevaren. Vort, ersamen leven heren, isset merklik, mogen de ut den riiken mit guderen varen uppe de Russen, so scholen se zere gesterket werden ut den steden unde dar bistant to krigen, dat doch den steden unde deme gemenen kopmanne sere enyegen were, su juwe ersamheide dat sulven wol derkennen mogen, wente de Russen solden des vorbodes nicht sere achten, ok wert to bevruchtende, dat it lenger stan mochte, wene men loven hadde, dat doch nicht en were vor dat gemene beste. Darumme, leven heren, duchte uns grot van noden, dat juwe wisheide darup na uteliker overweginge wolden vorseen zin, wo men dat mochte keren unde dar vorwesen, up dat men darmede des mit en to eneme guden ende mochte komen. Vort, leven heren, en late wii nene gudere van hir schepen to den riiken wart, se en zin besworen, dat ze upp de Russen nicht en sollen gevort werden. Gode siit bevolen etc. Scriptum nostre civitatis sub secreto anno 43, in octava vicitacionis beate Marie virginis. Consules Revalienses. Adress: Den ersamen wisen heren, borgermesteren unde radmannen der stad Lubeke, unsen guden vrunden, mit alleme vlite gescreven.